ET

KOMISJONI RAKENDUSOTSUS,

24. juuni 2014,

millega moodustatakse Kesk-Euroopa teadusuuringute infrastruktuuri konsortsium (CERIC-ERIC)

(2014/392/EL)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 25. juuni 2009. aasta määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta, (1) eriti selle artikli 6 lõike 1 punkti a,

ning arvestades järgmist:

Itaalia Vabariik on teinud vastuvõtva riigi sissemakse, mille suurus on 5,5 miljonit eurot, CERIC-ERICu integreeritud tegevuse alustamiseks ja tugevdamiseks; Itaalia Vabariik kaalub täiendavate sissemaksete tegemist CERIC-ERICu integreerituse ja tegevuse täiustamiseks ja tugevdamiseks, muu hulgas koolituse, tehnosiirde ja teabevahetuse valdkonnas.

Käesoleva otsusega ette nähtud meetmed on kooskõlas määruse (EÜ) nr 723/2009 artikli 20 kohaselt asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Käesolevaga asutatakse Kesk-Euroopa teadusuuringute infrastruktuuri konsortsium Euroopa teadusuuringute infrastruktuuri konsortsiumina (CERIC-ERIC).

2. CERIC-ERICu põhikiri on sätestatud lisas. Kõnealust põhikirja ajakohastatakse ja see tehakse üldsusele kättesaadavaks CERIC-ERICu veebisaidil ja põhikirjajärgses asukohas.

3. Konsortsiumi CERIC-ERIC põhikirja olulised osad, mille muutmise peab määruse (EÜ) nr 723/2009 artikli 11 lõike 1 kohaselt heaks kiitma komisjon, on sätestatud põhikirja artiklites 1, 5, 8, 9, 18, 19, 21, 24, 26 ja 27.

Artikkel 2

Käesolev otsus jõustub kolmandal päeval pärast selle avaldamist Euroopa Liidu Teatajas.

(1) ELT L 206, 8.8.2009, lk 1.

LISA

KONSORTSIUMI CERIC-ERIC PÕHIKIRI

I PEATÜKK — ÜLDSÄTTED

Artikkel 1 Tegevuskoht, nimi ja põhikirjajärgne asukoht Artikkel 2 Esindav üksus Artikkel 3 Uute liikmete ühinemine Artikkel 4 Vaatlejad Artikkel 5 Eesmärgid, ülesanded ja tegevusalad Artikkel 6 Vahendid Artikkel 7 Majandusaasta, aastaaruanded ja eelarvepõhimõtted Artikkel 8 Kasutajate juurdepääsu põhimõtted Artikkel 9 Vastutus

II PEATÜKK — JUHTIMINE

Artikkel 10 CERIC-ERICu organid Artikkel 11 Üldkoosolek Artikkel 12 Üldkoosoleku volitused ja häälteenamused Artikkel 13 Tegevdirektor Artikkel 14 Partnerlusasutuse juhatus Artikkel 15 Rahvusvaheline teaduse ja tehnika nõuandekomitee (ISTAC) Artikkel 16 Auditi sõltumatu eksperdikomitee Artikkel 17 Audit ja mõjuhinnang Artikkel 18 Personalipoliitika Artikkel 19 Intellektuaalomand, konfidentsiaalsus ja andmepoliitika Artikkel 20 Tehnosiire ja suhe tööstussektoriga Artikkel 21 Hankepoliitika Artikkel 22 Kommunikatsioon ja teabelevi

III PEATÜKK — LÕPPSÄTTED

Artikkel 23 Töökeel Artikkel 24 Kestus ja väljaastumine Artikkel 25 Kohustuste täitmata jätmine Artikkel 26 Lõpetamise tingimused Artikkel 27 Likvideerimine ja varade tasaarveldamine Artikkel 28 Põhikirja muutmine Artikkel 29 Põhikirja konsolideeritud versioon

PREAMBUL

Tšehhi Vabariigi, Itaalia Vabariigi, Austria Vabariigi, Rumeenia, Serbia Vabariigi ja Sloveenia Vabariigi valitsus, edaspidi „liikmed”,

ARVESTADES kõikide liikmete huvidega teadusvaldkondades, mis põhinevad sünkrotronkiirguse ja muude mikroskoopiliste uurimismeetodite kasutamisel ning on nende kasutamisega seotud, eelkõige materjalide valmistamise ja materjaliomaduste andmise, struktuuriliste uuringute ja kuvamise puhul kohaldatavate analüüsi- ja modifitseerimismeetodite valdkonnas, mida kasutatakse bioteaduste, nanoteaduse ja nanotehnoloogia, kultuuripärandi ning üldiselt keskkonna- ja materjaliteaduste alal, nagu ka näidiste valmistamise suutlikkusega asutustes;

ARVESTADES, et need teadustegevusalad ja -meetodid moodustavad tugeva potentsiaalse baasi liikmete arengule teaduse ja tehnoloogia alal, ning et rahvusvaheline lähenemisviis üleeuroopalisel tasandil võiks olla konkreetne majanduskasvu kiirendav tegur, mis aitaks tugevdada Kesk-Euroopa konkurentsivõimet ja tema panust Euroopa teadusruumi ning parandaks hariduse, tehnoloogia ja muude sotsiaalmajanduslike tulude kaasamise kvaliteeti ja asjaomast suutlikkuse taset;

TUNNISTADES, et juba on olemas koostöösuhted liikmete mitmete teadusasutuste vahel ning kõnealune koostöö on andnud väga häid tulemusi;

VÕTTES ARVESSE, et eespool nimetatud liikmetes ja teistes Kesk-Euroopa riikides on olemas nimetatud teadusvaldkondadega seotud tipptasemel tehnika ja vahendid;

ARVESTADES, et võiks olla kõikide nimetatud riikide huvides ning Euroopa teadus- ja innovatsiooniruumi ülesehitamise huvides suurendada ja täiustada osalejate suutlikkust ja integreerida see ühise Euroopa teadusuuringute jagatud infrastruktuuriga, mille tulemusena kaoks killustatus ning oleks võimalik täiel määral ära kasutada liikmete suutlikkust maailma tasemel kasutajateni jõuda ja neid kaasata ning rahvusvahelisel tasandil suutlikkuse ja ressurssidega kontakti luua;

TUNNISTADES, et eelnimetatud teadusasutuste täiendava suutlikkuse edasiarendamise ja ühiskasutuseks ühendamise ning rahvusvahelistele teadusringkondadele vastastikuse järelevalve all juurdepääsuks avamise teel laiema integreeritud teenuste valiku pakkumine tugevdab veelgi nende tähtsust piirkondlikul ja Euroopa tasandil, sest ühise kõrgetasemelise hindamise, võrdlusuuringute ja juhtimise kaudu avaldub nende positiivne mõju konkurentsile ning kogu piirkonna sotsiaalmajanduslikule ja hariduslikule arengule, ning takistatakse ajude äravoolu ja antakse panus võimalikku edasisse tööstusarengusse;

ARVESTADES määrust (EÜ) nr 723/2009, milles on sätestatud Euroopa teadusuuringute infrastruktuuri konsortsiumi (ERIC) käsitlev ühenduse õiguslik raamistik (edaspidi „määrus”);

TUNNISTADES, et määrus on sobiv õiguslik raamistik tugevdatud ühistu jaoks;

ARVESTADES, et teadusministrite Salzburgi rühma kohtumise puhul 26. juunil 2011. aastal allkirjastatud vastastikuse mõistmise memorandumi „Analüütiliste teadusuuringute infrastruktuuride Euroopa teadusuuringute infrastruktuuri konsortsiumi (ERIC) — Kesk-Euroopa teadusuuringute infrastruktuuri konsortsiumi („CERIC-ERIC”) asutamine” alusel on huvitatud liikmed kokku leppinud, et asutatakse töörühm, mille ülesanne on teha ERICu asutamiseks vajalikud ettevalmistused;

OLLES ANALÜÜSINUD eelnimetatud töörühma koostatud aruannet, mis inter alia kinnitab, et määrus on nende ühistu jaoks kõige sobivam õiguslik raamistik;

ARVESTADES Kesk-Euroopa teadusministrite Salzburgi rühma toetust CERIC-ERICu kontseptsioonile Bregenzi kohtumisel 26. juunil 2011. aastal ja 31. augustil 2012. aastal Viinis allkirjastatud deklaratsiooni, millega liikmed kohustuvad tegema ettepaneku CERIC-ERICu asutamiseks;

ARVESTADES Kesk-Euroopa algatuse (CEI) ministrite teadus- ja tehnoloogiaalasel kohtumisel 2011. aastal vastu võetud Trieste deklaratsiooniga CERIC-ERICu kontseptsioonile antud toetust, mida kinnitati 19. septembri 2012. aasta kohtumisel uuesti;

NING ARVESTADES liikmete taotlust Euroopa Komisjonile asutada CERIC-ERIC juriidilise isikuna, milleks on Euroopa teadusuuringute infrastruktuuri konsortsium (ERIC).

ON KOKKU LEPPINUD JÄRGMISES:

I PEATÜKK

ÜLDSÄTTED

Artikkel 1

Tegevuskoht, nimi ja põhikirjajärgne asukoht

1. Asutatakse Euroopa teadusuuringute jagatud infrastruktuur, mida nimetatakse Kesk-Euroopa teadusuuringute infrastruktuuri konsortsiumiks (edaspidi „CERIC-ERIC”).

2. CERIC-ERICu põhikirjajärgne asukoht on Itaalias Triestes. Üldkoosolek arutab iga viie aasta tagant, kas põhikirjajärgne asukoht jääb samasse riiki või see viiakse üle mõne teise liikme territooriumile. Liige, kelle territooriumil põhikirjajärgne asukoht asub, tagab artikli 2 kohaselt esindava üksuse kaudu vahendid CERIC-ERICu ühise keskse operatiivtegevuse jaoks, kaasa arvatud selleks vajalikud rahastamisvahendid vastavalt artiklile 6.

Artikkel 2

Esindav üksus

1. Iga liige võib vastavalt lõikele 3 nimetada ühe esindava üksuse, mis on avalik-õiguslik isik ning võib olla piirkondlik asutus või avalikke teenuseid osutav eraasutus ning millele on ainuõiguslikult delegeeritud CERIC-ERICu kohaldamisala ja tegevusega otseselt seotud konkreetsete õiguste ja kohustuste täitmine.

2. Esindav üksus on institutsioon, mis suudab toetada CERIC-ERICu teaduslikke ja tehnilisi toiminguid, sealhulgas pakkuda juurdepääsu ühele temale kuuluvale asutusele („partnerlusasutus”), millel on artiklites 5 ja 6 sätestatud ühiste strateegiliste eesmärkide, sihtide ja juurdepääsuvõimekuse edendamiseks vajalik teaduslik ja tehniline suutlikkus.

3. Iga liige teavitab üldkoosolekut kõikidest muutustest oma esindavas üksuses, sellele delegeeritud konkreetsetes õigustes ja kohustustes, määramise lõppemisest või muudest olulistest muutustest, kui neid on. Üldkoosolek võtab vastu kodukorra, milles täpsustatakse esindavate üksuste tegevuse ulatus ja vastutusala, eriti mitterahaliste sissemaksete tegemise korda silmas pidades.

4. Iga liige või esindav üksus esitab üldkoosolekule partnerlusasutusena heakskiitmiseks ühe asutuse. Partnerlusasutus on esindavas üksuses selgelt määratletud, et oleks võimalik adekvaatselt täita CERIC-ERICu teaduslikes ja tehnilistes toimingutes osalemisest tulenevaid kohustusi.

5. Partnerlusasutust hinnatakse artikli 12 lõike 3 punktis h sätestatud korras ja see on riiklik ühtne kontaktpunkt, mis soodustab ja toetab teadlastele ja tehnikutele juurdepääsu ning nende kaasamist, samuti nende rahvusvahelist väljaõpet ja võrdlevat hindamist.

Artikkel 3

Uute liikmete ühinemine

1. CERIC-ERIC on avatud nende uute liikmete ühinemisele, kelle käsutuses on artikli 5 lõigete 1 ja 2 kohaselt tipptasemel analüüsivahendid või proovide ettevalmistamise suutlikkus, mida saab kasutada asjakohaste tehniliste ja teaduslike oskusteadmiste ja ressursside arendamiseks ja/või kättesaadavaks tegemiseks ning avatud juurdepääsu poliitika rakendamiseks.

2. Uute liikmete ühinemiseks on vaja üldkoosoleku heakskiitu.

3. Üldkoosolek määrab kindlaks uue liikme partnerlusasutuse vastuvõtmise kriteeriumid ja hindamismenetlused.

Artikkel 4

Vaatlejad

1. CERIC-ERICu vaatlejateks võivad saada Euroopa Liidu liikmesriigid, kolmandad riigid ja valitsustevahelised organisatsioonid, kellega sõlmitakse artikli 12 lõike 3 punkti a kohased konkreetsed lepingud, mille peab heaks kiitma üldkoosolek.

2. Vaatlejad on:

a) riigid või valitsustevahelised organisatsioonid, eriti kui nad kavatsevad taotleda täisliikme staatust, kuid alles arendavad välja asjakohaseid partnerlusasutusi;

b) riigid või valitsustevahelised organisatsioonid, kes osalevad konkreetse kohaldamisala ja ajakavaga ühisprojektides.

3. Iga vaatleja võib nimetada ühe esindaja, kes osaleb üldkoosolekul ilma hääleõiguseta.

Artikkel 5

Eesmärgid, ülesanded ja tegevusalad

1. CERIC-ERICu eesmärk on aidata Euroopas kaasa tipptasemel teaduslikule ja tehnoloogilisele arendustööle ning edendada näidisprogramme ja -projekte, mille kaudu pakutakse lisaväärtust seoses Euroopa teadusruumi (ERA) ja selle innovatsioonipotentsiaali väljaarendamisega, stimuleerides samas teadus-, tööstus-, ja majandusarengu kasulikku mõju.

2. CERIC-ERIC arendab edasi peamiselt Kesk-Euroopas tegutsevate partnerlusasutuste riikliku multidistsiplinaarse analüüsi-, sünteesi- ja proovide ettevalmistamise suutlikkuse integreerimist ainulaadsesse ELi tasemel jagatud teadusuuringute infrastruktuuri, mis on avatud teadlastele kogu maailmas. Rahvusvahelise vastastikuse hindamise ja juurdepääsusüsteemi kaudu tagatakse CERIC-ERICule liikmete ettepaneku alusel tasuta avatud juurdepääs, mis põhineb saavutustel ja olemasolevatel ressurssidel ning kõnealuste ressursside ja oskusteadmiste optimaalse kasutamise põhimõttel.

3. CERIC-ERIC võib piiratud ulatuses tegeleda majandustegevusega, tingimusel et see on tihedalt seotud tema peamise ülesandega ega ohusta selle täitmist.

4. Oma eesmärkide saavutamiseks CERIC-ERIC eelkõige:

a) kasutab sünkrotronkiirguse ja muude mikroskoopiliste uurimismeetodite rakendamisega seoses täiel määral Kesk-Euroopa teaduspotentsiaali, nimelt materjalide valmistamise ja materjaliomaduste andmise, struktuuriliste uuringute ja kuvamise puhul kohaldatavate analüüsi- ja modifitseerimismeetodite valdkonnas, mida kasutatakse bioteaduste, nanoteaduse ja nanotehnoloogia, kultuuripärandi ning keskkonna- ja materjaliteaduste alal. Selleks tehakse tihedat koostööd kasutajaskondadega rea täiendavate allikate ja vahendite väljaarendamise ja kättesaadavaks tegemise teel, kasutajatele tõhusa teenuse ja optimaalsete tingimuste pakkumise teel ning potentsiaalsete uute kasutajate kaasamise teel;

b) pakub tasuta avatud juurdepääsu kvaliteedipõhise rahvusvahelise vastastikuse hindamise alusel välja valitud kasutajatele. Selle lähenemisviisi eesmärk on säilitada osalevate liikmete suutlikkus täiustada oma teadusringkondade väärtust, kvaliteeti ja tõhusust sellise lähenemisviisi tingimustes, mis hõlmab rahvusvahelist koostööd ja konkurentsi;

c) kasutab optimaalselt ressursse ja oskusteadmisi, koordineerides oluliste tehnoloogialahenduste alast teadus- ja arendustegevust, edendades ja koordineerides ühist teadus- ja tehnikatöötajate ja noorte teadlaste väljaõpet ning tehes koostööd naaberkogukondade ja tööstussektoriga;

d) arendab välja ühise strateegia ja poliitika intellektuaalomandi ja oskusteabe kaitsmiseks ja kasutamiseks, soodustades tööstusarengu ja -kasutajate toetamist;

e) tagab tõhusa sise- ja väliskommunikatsiooni, koordineerides teavitus-, kaasamis- ja turundustegevust;

f) taotleb rahastamisvahendeid.

Artikkel 6

Vahendid

1. CERIC-ERICu jaoks kättesaadavaks tehtavad vahendid on järgmised:

a) liikmete või esindavate üksuste mitterahalised sissemaksed CERIC-ERICu tavapärase tegevuse jaoks. Üldkoosoleku konsensuse põhjal võivad liikmed või esindavad üksused teha ka rahalisi sissemakseid, kui täidetakse tingimusi ja järgitakse piiranguid, mis on sätestatud artiklis 12;

b) liikmete, vaatlejate ja/või teiste avalik- või eraõiguslike üksuste mitterahalised ja/või rahalised sissemaksed CERIC-ERICu konkreetsete projektide jaoks. Üldkoosolek kiidab konkreetsed projektid ja seonduva vastutuse heaks vastavalt artiklile 9. Mitterahaliste sissemaksete suhtes kohaldatakse arvepidamise erisätteid;

c) rahalised toetused, toetused, sissemaksed teadus- ja arendustegevusest. Üldkoosolek võtab vastu välislepingutest ja sissemaksetest, eelkõige ELi rahastatavast tegevusest saadava tulu kasutamise eeskirjad ja korra, mille kiidab heaks üldkoosolek vastavalt artikli 12 lõike 3 punktile l;

d) tulud piiratud majandustegevusest. CERIC-ERIC võib tegeleda piiratud ulatuses majandustegevusega, näiteks kommertsteenuste ühise arendamisega. Need teenused peavad olema rahaliselt isemajandavad ja neil peab olema rahaline kate alginvesteeringute jaoks sõltuvalt teenuste kasutamise ulatusest ja kestusest. Kõnealuste tulude üle peetakse eraldi arvestust;

e) muud sissetulekud ja rahalised vahendid. Artikli 5 kohaldamisalasse kuuluva konkreetse tegevuse või projektide arendamiseks võib CERIC-ERIC võtta laene, tingimusel et see on artikli 12 kohaselt üldkoosolekul liikmete kvalifitseeritud häälteenamusega heaks kiidetud;

f) preemiad ja toetused, näiteks heategevusest, loteriifondidest, mittetulundusüksustelt. Üldkoosoleku heakskiidu korral on CERIC-ERICul õigus võtta põhikirjas sätestatud ülesannete ja tegevuse jaoks vastu toetusi, erisissemakseid, kingitusi, annetusi ja muid makseid füüsilistelt või juriidilistelt isikutelt, näiteks heategevus- või loteriifondidelt.

2. CERIC-ERICu jaoks kättesaadavaid vahendeid kasutatakse üksnes artiklis 5 sätestatud ülesannete täitmiseks ja tegevuse sooritamiseks.

3. CERIC-ERICu ühise tegevusala ülesannete täitmise suutlikkus põhineb liikmete või esindavate üksuste mitterahalistel sissemaksetel. Kõnealust panust, sealhulgas töövahenditele, tehnilistele võimalustele ja suutlikkusele ning väljaõppele juurdepääsu jagamist ja pakkumist, hinnatakse ja selle väärtus kantakse arvepidamisse, et krediteerida kõnealune väärtus mitterahalise sissemaksena CERIC-ERICule.

4. Lisaks võib instrumentaalsete ja muude mitterahaliste sissemakstud vahenditena käsitada muu hulgas instrumentidele juurdepääsu aega, lähetatud töötajaid ja muud tüüpi ressursse vastavalt liikmete või esindavate üksuste kokkuleppele. Üldkoosolek asutab ühise raamatupidamissüsteemi ja eeskirjad mitterahaliste sissemaksete vastuvõtmiseks ja nende eelkalkulatsioonide, maksumuse hindamise ning väärtuse hindamise ja krediteerimise jaoks. Nende mitterahaliste sissemaksete väärtus on osa aastaeelarvest ja kantakse vastavatesse finantsaruannetesse.

Artikkel 7

Majandusaasta, aastaaruanded ja eelarvepõhimõtted

1. Majandusaasta kestab 1. jaanuarist 31. detsembrini. Aastaaruanded sisaldavad artikli 6 kohaste mitterahaliste sissemaksete ja muude tulude kokkulepitud väärtust.

2. Aastaaruanded ja aastaeelarved kinnitab üldkoosolek. Aastaaruanne kinnitatakse nelja kuu või, erandlikel asjaoludel, kuue kuu jooksul pärast majandusaasta lõppu. Aastaaruandele lisatakse majandusaasta eelarve- ja finantsjuhtimise aruanne.

3. CERIC-ERICu suhtes kehtivad asjaomased riigi seadustes ja õigusnormides sätestatud raamatupidamisaruannete koostamise, esitamise, auditeerimise ja avaldamise nõuded.

4. CERIC-ERIC peab mitterahaliste ja rahaliste sissemaksete ja kulude arvestust ning tagab usaldusväärse finantsjuhtimise eesmärgiga saavutada tasakaalus eelarve.

5. Käibemaksu, aktsiisimaksu ja muid tehtud maksuvabastusi kohaldatakse nõukogu direktiivi 2006/112/EÜ (1) artikli 143 lõike 1 punkti g ja artikli 151 lõike 1 punkti b alusel, kooskõlas vastavalt nõukogu rakendusmääruse (EL) nr 282/2011 (2) artiklitega 50 ja 51, ning nõukogu direktiivi 2008/118/EÜ (3) artikli 12 alusel üksnes CERIC-ERICu ja iga liikme poolt otseselt CERIC-ERICuga seoses ning tema ametlikuks ja ainukasutuseks tehtud ostude suhtes, tingimusel et selline ost on tehtud ainult CERIC-ERICu mittemajandusliku tegevuse tarbeks kooskõlas tema tegevusaladega. Käibemaksuvabastust kohaldatakse üksnes ostude suhtes, mille maksumus ületab 300 euro piiri.

6. Oma majandustegevuse kulude ja tulude üle peab CERIC-ERIC eraldi raamatupidamist ja küsib majandustegevuse eest turuhinda või juhul, kui seda ei ole võimalik kindlaks määrata, kõiki kulusid ja mõistlikku marginaali sisaldavat tasu. Need tegevusalad maksuvabastuse alla ei kuulu.

Artikkel 8

Kasutajate juurdepääsu põhimõtted

1. CERIC-ERIC pakub väliskasutajatele tasuta avatud juurdepääsu teadustehnikale partnerlusasutustes ühise sisenemispunkti kaudu ning ainult kavandatud katsete teadusliku kvaliteediga seotud kriteeriumitest lähtuva rahvusvahelise vastastikuse hindamise süsteemil põhineva valiku alusel, arendades nii välja „ERA avatud operatsioonirežiimi”, millega püütakse ligi meelitada parimaid rahvusvahelisi kasutajaid. Selleks võtab CERIC-ERIC kõik võimalikud meetmed, et tagada teadustehnikale „tasuta avatud juurdepääs”.

2. Vastu võidakse võtta ka kasutajaid, kes vajavad ja kasutavad tehnika- ja/või teadusteenuseid omandipõhiselt ja/või väljaõppe ja hariduse jaoks, kui see ei ole vastuolus avatud juurdepääsu poliitikaga ja kasutajad maksavad asjakohast teenustasu.

3. Üldkoosolek kehtestab kasutajate juurdepääsu strateegia ja korra nii omandipõhise kui ka muu kui omandipõhise teadustegevuse jaoks.

Artikkel 9

Vastutus

1. CERIC-ERIC vastutab oma võlgade eest.

2. Liikmete või esindavate üksuste finantsvastutus CERIC-ERICu võlgade eest piirdub nende vastavate iga-aastaste sissemaksetega CERIC-ERICule.

3. CERIC-ERIC võtab asjakohased kindlustused CERIC-ERICu infrastruktuuri ülesehitusest ja käitamisest tulenevate riskide katteks.

4. Vastutuse seoses CERIC-ERICu raames ühe või mitme liikme ja/või vaatleja nimel teostatavate konkreetsete projektidega määrab kindlaks üldkoosolek. Üldkoosolek määrab kindlaks vastutuse muudes küsimustes, mis võivad olla seotud näiteks mitterahaliste sissemaksete, sealhulgas vaatlejatelt ja välistelt rahastamisüksustelt saadavate mitterahaliste sissemaksete kasutamisega.

II PEATÜKK

JUHTIMINE

Artikkel 10

CERIC-ERICu organid

CERIC-ERICu juhtivorganid on üldkoosolek, tegevdirektor, partnerlusasutuste juhatus ja rahvusvaheline teaduse ja tehnika nõuandekomitee (ISTAC).

Artikkel 11

Üldkoosolek

1. Igat liiget esindab üldkoosolekul kuni kaks volitatud esindajat. Volitatud esindajad määrab liige kolmeaastaseks ametiajaks. Volitatud esindajate ametiaega võib pikendada kolm kuud enne selle lõppu. Iga liige teavitab viivitamatult üldkoosoleku juhatajat kirjalikult oma volitatud esindajate nimetamisest või nende ametiaja lõpetamisest. Kui liikme üks volitatud esindaja või mõlemad volitatud esindajad ei saa koosolekul osaleda ja neid tuleb esindada muul volitatud isikul, siis saadab asjaomane liige üldkoosoleku kodukorra kohaselt enne koosolekut üldkoosoleku juhatajale selle kohta kirjaliku teate.

2. Volitatud esindajad võivad kaasa võtta nõustajaid ja eksperte vastavalt üldkoosoleku kodukorrale.

3. Igal liikmel on üks jagamatu hääl ja see on esindatud, kui vähemalt üks volitatud esindaja viibib isiklikult kohal või osaleb koosolekul telekonverentsi teel vastavalt üldkoosoleku kodukorrale.

4. Artikliga 15 ette nähtud ISTACi esimees osaleb üldkoosoleku kohtumistel nõuandva pädevusega.

5. Üldkoosolekut loetakse nõuetekohaselt kokkutulnuks, kui kohal on kaks kolmandikku liikmetest. Kui see tingimus ei ole täidetud, siis kutsutakse vastavalt üldkoosoleku kodukorrale esimesel võimalusel kokku üldkoosoleku korduskohtumine sama päevakorraga. Välja arvatud artikli 12 lõigetes 2 ja 3 täpsustatud küsimuste puhul, loetakse üldkoosoleku korduskohtumisel kvoorumi nõue täidetuks, kui esindatud on vähemalt pooled liikmed.

6. Üldkoosoleku juhataja valitakse volitatud esindajate hulgast kvalifitseeritud häälteenamusega, nagu on sätestatud artiklis 12, kolmeaastaseks ametiajaks. Asejuhataja võib nimetada sama häälteenamusega juhataja ettepaneku põhjal ja tema ametiaeg on sama mis juhatajal. Juhataja ja asejuhataja puudumise korral juhib üldkoosolekut kõige pikemat aega ametis olnud volitatud esindaja.

7. Üldkoosoleku otsused tehakse vastavalt artiklile 12.

8. Üldkoosolekud toimuvad vähemalt kord aastas. Üldkoosolek kutsutakse kokku ka vähemalt kolme liikme või tegevdirektori nõudmisel, kui see on CERIC-ERICu huvides vajalik.

9. Üldkoosolek koostab ise oma kodukorra, mis on kooskõlas põhikirjaga.

10. Üldkoosolekul osalemise kulu kannavad liikmed või esindavad üksused.

11. Üldkoosoleku kohalikke korralduskulusid loetakse mitterahaliseks sissemakseks kohtumist võõrustavalt liikmelt.

Artikkel 12

Üldkoosoleku volitused ja häälteenamused

1. Üldkoosolek on CERIC-ERICu kõrgeim juhtorgan ja määrab kindlaks CERIC-ERICu poliitika teadus-, tehnika- ja haldusküsimustes. Üldkoosolek esitab asjakohased juhised tegevdirektorile.

2. Üldkoosolek võtab määruses sätestatud menetluse kohaselt põhikirja muutmise ettepanekuid käsitlevad otsused vastu konsensuse teel.

3. Järgmiste otsuste puhul on üldkoosolekul nõutav kahe kolmandiku hääleõiguslike liikmete kvalifitseeritud enamuse heakskiit:

a) uute liikmete ühinemine ja vaatlejate staatus;

b) ettepanekud sularahasissemakseteks liikmetelt iga liikme määratud piirmääras ja tingimustel;

c) CERIC-ERICu organisatsiooniline ja funktsionaalne struktuur;

d) üldkoosoleku kodukord;

e) finantseeskirjad ja kõik muud põhikirja sätete rakendamise eeskirjad ja menetlused;

f) ISTACi esimehe ja liikmete ametisse nimetamine;

g) laenude võtmine;

h) liikme poolt määratud konkreetse asutuse partnerlusasutusena heakskiitmine või tagasilükkamine ISTACi või ajutise rahvusvahelise hindamiskomitee poolt läbiviidud hindamise põhjal;

i) tegevdirektori ametisse nimetamine või ametiaja lõpetamine ja volituste määramine;

j) oma kohustused täitmata jätnud liikme CERIC-ERICus osalemise lõpetamine;

k) CERIC-ERICu likvideerimine ja varade tasaarveldamine;

l) välislepingute ja sissemaksete heakskiitmine.

4. Järgmiste otsuste puhul on üldkoosolekul nõutav kahe kolmandiku kohal viibivate ja hääleõiguslike liikmete kvalifitseeritud enamuse heakskiit:

a) üldkoosoleku juhataja ja asejuhataja valimine;

b) CERIC-ERICu teadus- ja tehnikaprogrammi vastuvõtmine;

c) CERIC-ERICu iga-aastase tavapärase tegevuse kava ja eelarve vastuvõtmine;

d) konkreetsete projektide ja asjaomaste eelarvete vastuvõtmine;

e) mitterahaliste sissemaksete puhul krediteeritud väärtuse kokkuleppimine;

f) iga-aastase tegevusaruande vastuvõtmine;

g) aastaaruande lõpetamine;

h) nõuandekomiteede või muude organite asutamine.

5. Välja arvatud juhul, kui põhikirjas on sätestatud teisiti, võetakse kõik üldkoosoleku otsused vastu kohal viibivate ja hääletavate liikmete häälteenamusega.

6. Igal liikmel on üldkoosolekul üks hääl, tingimusel et Euroopa Liidu liikmesriikidel või assotsieerunud riikidel koos on alati suurem osa hääleõigusest. Hääletamisest hoidumist ei võeta häälteenamuse saavutamiseks arvesse. Häälte jagunemisel võrdselt on otsustav üldkoosoleku juhataja hääl.

7. Üldkoosolekul on samuti muud volitused ja ta täidab muid ülesandeid, mis võivad olla vajalikud CERIC-ERICu eesmärkide saavutamiseks.

Artikkel 13

Tegevdirektor

1. Tegevdirektori nimetab ametisse üldkoosolek.

2. Tegevdirektor on CERIC-ERICu täitevorgan ja CERIC-ERICu seaduslik esindaja. Tegevdirektor vastutab CERIC-ERICu igapäevase juhtimise eest ja osaleb üldkoosoleku kohtumistel nõuandva pädevusega.

3. Tegevdirektor esitab üldkoosolekule:

a) CERIC-ERICu tegevuse aastaaruande;

b) CERIC-ERICu kavandatud aastase teadus- ja tehnikaprogrammi koos iga liikme tehtavate mitterahaliste sissemaksete kirjeldusega, lähtudes konsulteerimisest ISTACi ja/või muu nõuandeorganiga;

c) CERIC-ERICu eelarveprojekti tulevaseks majandusaastaks kooskõlas finantseeskirjadega, koos tavapärase tegevuse ja konkreetsete projektide jaoks tehtud mitterahaliste sissemaksete raamatupidamisarvestusega;

d) eelneva majandusaasta raamatupidamisaruanded;

e) kõik muud dokumendid, mida peab arutama ja heaks kiitma üldkoosolek.

Artikkel 14

Partnerlusasutuste juhatus

1. Partnerlusasutuste juhatuse koosseisu kuuluvad partnerlusasutuste juhatajad, kelle on nimetanud liikmed või esindavad üksused.

2. Partnerlusasutuste juhatus valib oma esimehe oma liikmete hulgast.

3. Partnerlusasutuste juhatus teeb järelevalvet üldkoosoleku poolt heaks kiidetud strateegiate rakendamise koordineerimise üle. Ta hoiab alal CERIC-ERICu ühtsust ja järjepidevust ning liikmetevahelist koostööd.

4. Tegevdirektor konsulteerib partnerlusasutuste juhatusega kõikide ettepanekute asjus, mis esitatakse üldkoosolekule seoses järgmiste küsimustega:

a) CERIC-ERICu kavandatud aastane teadus- ja tehnikaprogramm koos iga liikme mitterahaliste sissemaksetega;

b) CERIC-ERICu eelarveprojekt tulevaseks majandusaastaks kooskõlas finantseeskirjadega, koos tavapärase tegevuse ja konkreetsete projektide jaoks tehtud mitterahaliste sissemaksete raamatupidamisarvestusega.

5. Partnerlusasutuste juhatuse töökord sätestatakse kodukorras, mille võtab vastu üldkoosolek.

Artikkel 15

Rahvusvaheline teaduse ja tehnika nõuandekomitee (ISTAC)

1. Üldkoosolek nimetab artikli 12 kohaselt ISTACi liikmed, kes on CERIC-ERICu jaoks asjakohastes valdkondades väljapaistvad isikud; liikmete arvu määrab kindlaks üldkoosolek.

2. Välja arvatud juhul, kui esineb erakorralisi asjaolusid, esitab ISTAC oma liikmete hulgast esimehe, kelle nimetab ametisse üldkoosolek.

3. ISTAC annab üldkoosolekule ja tegevdirektorile sõltumatut nõu kõikides strateegilistes küsimustes ning CERIC-ERICu teadus- ja tehnikategevuse alal.

4. ISTAC hindab eelkõige ettepanekuid uute partnerlusasutuste kohta ja olemasolevate partnerlusasutuste tööd, nõustades üldkoosolekut nende vastuvõtmise ja jätkamise alal.

5. ISTACi tegevuskulud kannavad liikmed võrdsetel alustel või need kantakse CERIC-ERICu eelarvest.

Artikkel 16

Auditi sõltumatu eksperdikomitee

1. Üldkoosolek asutab auditi sõltumatu eksperdiorgani, et tagada mitterahaliste sissemaksetena kasutamiseks tehtud ostude, mille üldkoosolek kannab CERIC-ERICu aastaeelarvesse, vastavus artikli 7 lõikes 5 sätestatud nõuetele.

2. Auditi sõltumatu eksperdikomitee liikmed nimetab üldkoosolek kolmeaastaseks ametiajaks ilma ametiaja pikendamise võimaluseta.

3. Auditi sõltumatut eksperdikomiteed abistavad tehnikaeksperdid ja komitee esitab igal üldkoosolekul oma järeldusi käsitleva aruande.

Artikkel 17

Audit ja mõjuhinnang

1. CERIC-ERICu raamatupidamisaruandeid ja üldeelarveid ja tema tegevuse jaoks tehtud mitterahaliste sissemaksete väärtusi sertifitseerivad sõltumatud audiitorid, kelle nimetab üldkoosolek. Nende auditite kulud kannab CERIC-ERIC.

2. CERIC-ERIC hindab perioodiliselt oma teadustegevuse kvaliteeti ja hindab selle mõju Euroopa teadusruumile, piirkondadele, kus asuvad tema partnerlusasutused, ja rahvusvahelisel tasandil. Hindamisel võetakse arvesse nii CERIC-ERICu kui konsortsiumi kui ka selle üksikute partnerlusasutuste töö tulemuslikkust.

Artikkel 18

Personalipoliitika

1. CERIC-ERIC tagab oma töötajatele võrdse kohtlemise ja võrdsed võimalused ning toetab liikuvust partnerite vahel ja üldiselt Kesk-Euroopas või kaugemal. CERIC-ERIC püüab ligi tõmmata selliseid madalama kategooria töötajaid nagu üliõpilased, teadlased ja tehnikud, kellele pakutakse väljaõpet rahvusvaheliselt avatud keskkonnas.

2. Üldiselt lähetavad CERIC-ERICu tegevuse teostamiseks vajaliku personali CERIC-ERICusse liikmed või esindavad üksused, vaatlejad või muud koostööd tegevad institutsioonid.

3. Lähetatud töötajatega seotud kulud kannab neid lähetanud liige või esindav üksus ning need kulud arvestatakse mitterahalise sissemakse osaks, välja arvatud erandjuhtudel. Lähetusi konkreetsete projektide või väljaõppe eesmärgil võib arvestada ka vastavalt konkreetsetele projektieeskirjadele.

4. CERIC-ERICu personali värbamise põhimõtted ja sisekorraeeskirjad määrab üldkoosolek ja need põhinevad tähtajalistel töölepingutel.

Artikkel 19

Intellektuaalomand, konfidentsiaalsus ja andmepoliitika

1. Terminit „intellektuaalomand” käsitatakse 14. juulil 1967 sõlmitud Ülemaailmse Intellektuaalomandi Organisatsiooni asutamise konventsiooni artiklist 2 lähtudes.

2. Liikmete või esindavate üksuste vahelist intellektuaalomandi vahetamist ja integreerimist reguleeritakse üldkoosoleku poolt vastu võetud sisekorraeeskirjadega, mille eesmärk on suurendada intellektuaalomandi lisaväärtust ning mõju piirkondadele ja ELi majandusele. Sisekorraeeskirjades käsitletakse ka vahetatavate andmete konfidentsiaalsuse tingimusi.

3. CERIC-ERICu rahastatud tegevuse tulemusel loodud intellektuaalomand on CERIC-ERICu omand.

4. CERIC-ERIC järgib kehtivaid andmekaitset ja eraelu puutumatuse kaitset käsitlevaid õigusakte.

Artikkel 20

Tehnosiire ja suhe tööstussektoriga

CERIC-ERIC kui jagatud infrastruktuur toimib Euroopa tööstussektori jaoks teabekeskusena järgmisel viisil:

a) võimaldades teadus- ja arendustegevuse kaasamist ja sellealast koostööd tööstussektoriga, nt ühisarendused, prototüüpidel põhinev eelkvalifitseerimine;

b) suurendades üksikute liikmete või esindavate üksuste majanduslikku mõju, edendades koostoimet ning ühisjooni teadmiste ja tehnosiirde valdkonnas;

c) rõhutades tööstussektori kaasamist ja võimalusi;

d) stimuleerides ja toetades teadusuuringutest võrsuvaid tööstusharusid.

Artikkel 21

Hankepoliitika

CERIC-ERICu hankepoliitika põhineb läbipaistvuse, diskrimineerimiskeelu ja konkurentsi põhimõtetel, võttes arvesse vajadust tagada, et pakkumused vastavad parimatele tehnilistele, finants- ja teostusnõuetele, andes samas tööstussektorile varakult teada tehniliste kirjelduste nõuded kõrgtehnoloogiliste komponentide ja süsteemide teostamiseks.

Artikkel 22

Kommunikatsioon ja teabelevi

1. CERIC-ERICu ülesannete ja tegevuse eesmärk on tugevdada Euroopa teadusuuringuid ning tema kommunikatsioon ja teabelevi toetavad seda strateegilist lähenemisviisi.

2. CERIC-ERIC edendab oma tegevusest tulenevate teadusväljaannete ja teadus-tehniliste teadmiste levitamist teadusringkondades, tööstuskeskkonnas ja laiemale üldsusele.

3. CERIC-ERIC suhtleb oma eesmärkide saavutamiseks vajaduse korral asjaomaste poliitikakujundajatega.

III PEATÜKK

LÕPPSÄTTED

Artikkel 23

Töökeel

CERIC-ERICu töökeel on inglise keel.

Artikkel 24

Kestus ja väljaastumine

1. CERIC-ERIC asutatakse algselt kümneks aastaks ning tema kestust pikendatakse automaatselt kümneaastaste perioodide kaupa.

2. Liikmed võivad pärast algse viieaastase liikmesusperioodi möödumist CERIC-ERICust välja astuda, teatades sellest üks aasta ette. Väljaastumine jõustub teatamisele järgneva majandusaasta lõpus või hilisemal kuupäeval, mille kohta esitab ettepaneku liige.

3. Väljaastuval liikmel on siduv kohustus täita kõik väljaastumise jõustumise ajal pooleli olevad kohustused CERIC-ERICu ja kolmandate isikute ees ning hüvitada CERIC-ERICule enne väljaastumist tehtud otsuse või tegude tõttu tekitatud kahju.

Artikkel 25

Kohustuste täitmata jätmine

Kui liige ei täida põhikirjast tulenevaid põhikohustusi, ei ole ta enam CERIC-ERICu liige pärast seda, kui üldkoosolek on teinud vastava otsuse kahe kolmandiku hääleõiguslike liikmete kvalifitseeritud häälteenamusega. Kohustused täitmata jätnud liikmel ei ole kohustuste täitmata jätmist käsitleva otsuse tegemisel hääleõigust.

Artikkel 26

Lõpetamise tingimused

CERIC-ERIC lõpetatakse järgmiste asjaolude tagajärjel:

a) ühe või mitme liikme väljaastumine, mille tõttu ei saa määruse nõudeid enam täita;

b) CERIC-ERICu eesmärke ei ole võimalik saavutada;

c) liikmete vastastikune kokkulepe.

Artikkel 27

Likvideerimine ja varade tasaarveldamine

1. CERIC-ERICu lõpetamise korral on CERIC-ERICul jätkuvalt siduv kohustus täita kõik pooleli olevad kohustused kolmandate isikute ees.

2. CERIC-ERICu likvideerimiseks artiklis 26 loetletud lõpetamise tingimustel on vaja üldkoosoleku otsust, mis on tehtud kahe kolmandiku hääleõiguslike liikmete kvalifitseeritud häälteenamusega ja millest on teatatud Euroopa Komisjonile vastavalt määruse artiklile 16. Sellises otsuses täpsustatakse vähemalt järgmised üksikasjad:

a) likvideerijate arv ja, kui likvideerijaid on mitu, siis likvideerijate juhatuse tööeeskiri;

b) likvideerijate ametisse nimetamise menetlus; samuti märgitakse, kes likvideerijatest on likvideeritava CERIC-ERICu seaduslik esindaja;

c) likvideerimise kriteeriumid, sealhulgas võimalik tegevuse üleviimine teisele juriidilisele isikule, ning likvideerijate volitused.

Artikkel 28

Põhikirja muutmine

Põhikirja muutmise ettepanekud võetakse vastu üldkoosolekul konsensuse alusel ja esitatakse määruse artikli 11 kohaselt komisjonile.

Artikkel 29

Põhikirja konsolideeritud versioon

Põhikirja ajakohastatakse ja see tehakse avalikult kättesaadavaks CERIC-ERICu veebisaidil ja tema põhikirjajärgses asukohas. Kõik põhikirja muudatused tähistatakse selgelt märkusega, milles täpsustatakse, kas muudatus puudutab põhikirja olulist või mitteolulist elementi vastavalt määruse artiklile 11, ja kirjeldatakse selle vastuvõtmisel järgitud menetlust.

(1) Nõukogu direktiiv 2006/112/EÜ, 28. november 2006, mis käsitleb ühist käibemaksusüsteemi (ELT L 347, 11.12.2006, lk 1).

(2) Nõukogu rakendusmäärus (EL) nr 282/2011, 15. märts 2011, millega sätestatakse ühist käibemaksusüsteemi käsitleva direktiivi 2006/112/EÜ rakendusmeetmed (ELT L 77, 23.3.2011, lk 1).

(3) Nõukogu direktiiv 2008/118/EÜ, 16. detsember 2008, mis käsitleb aktsiisi üldist korda ja millega tunnistatakse kehtetuks direktiiv 92/12/EMÜ (ELT L 9, 14.1.2009, lk 12).